+-----------------------------------------------------------------------+
| 2. ลักษณะการประกอบธุรกิจ                                                 |
+-----------------------------------------------------------------------+

ประวัติความเป็นมาของบริษัท

บริษัท ทรู คอร์ปอเรชั่น จำกัด (มหาชน) ผู้นำคอนเวอร์เจนซ์ไลฟ์สไตล์ ซึ่งเชื่อมโยงทุกบริการ
พร้อมพัฒนาโซลูชั่น ตอบสนองตรงใจลูกค้าทุกกลุ่มเป้าหมาย

ธุรกิจหลักของกลุ่มทรูประกอบด้วย ทรูมูฟ ผู้ให้บริการโทรศัพท์เคลื่อนที่รายใหญ่อันดับสามของประเทศ
ทรูออนไลน์ ผู้ให้บริการอินเทอร์เน็ตและบรอดแบนด์อินเทอร์เน็ตรายใหญ่ที่สุดของประเทศ
รวมทั้งเป็นผู้ให้บริการโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล และทรูวิชั่นส์
ผู้ให้บริการโทรทัศน์ระบบบอกรับเป็นสมาชิกทั่วประเทศรายเดียวของประเทศไทย

นอกจากนี้ยังมีอีก 2 ธุรกิจหลัก คือ ทรูมันนี่ ซึ่งให้บริการ E-Commerce และทรูไลฟ์
ซึ่งให้บริการดิจิตอลคอนเทนท์ต่างๆ สำหรับกลุ่มทรู

วิสัยทัศน์ของกลุ่มทรู คือการเป็นผู้นำคอนเวอร์เจนซ์ไลฟ์สไตล์ พันธกิจของกลุ่มทรู คือ การนำความรู้
ข้อมูลข่าวสาร และสาระบันเทิง แก่ประชาชนและเยาวชน โดยมุ่งมั่นที่จะสร้างคุณค่าให้กับผู้ถือหุ้น
ลูกค้า องค์กร และพนักงาน

ยุทธศาสตร์การเป็นผู้นำคอนเวอร์เจนซ์ไลฟ์สไตล์ทำให้ทรูมีเอกลักษณ์โดดเด่น
ด้วยการผสานบริการสื่อสารครบวงจรในกลุ่มและคอนเทนท์ที่หลากหลาย
ทรูจึงแตกต่างจากผู้ให้บริการรายอื่นๆ
ในการเพิ่มความสะดวกสบายให้กับทุกไลฟ์สไตล์และเสริมสร้างประสิทธิภาพทำงานให้กับผู้ใช้บริการกว่า
20 ล้านราย ทั่วประเทศ

ทรูได้รับการสนับสนุนจากเครือเจริญโภคภัณฑ์ (ซีพี)
กลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย ซึ่งถือหุ้นทรูในสัดส่วนร้อยละ 58.2
มีทุนจดทะเบียนที่เรียกชำระแล้วทั้งสิ้น 77,757 ล้านบาท ณ วันที่ 17 กุมภาพันธ์ ปี 2552
และปัจจุบันทรูเป็นหนึ่งในแบรนด์ที่แข็งแกร่งและได้รับการยอมรับในประเทศไทย

กลุ่มทรูรายงานผลประกอบการด้านการเงินโดยแบ่งออกเป็น 3 กลุ่มธุรกิจ คือ ทรูมูฟ ทรูออนไลน์
และทรูวิชั่นส์ โดยผลประกอบการด้านการเงินของทรูมันนี่และทรูไลฟ์ ถือเป็นส่วนหนึ่งของทรูออนไลน์

ในปี 2551 กลุ่มบริษัททรูมีรายได้รวม 61 พันล้านบาท (รวมค่าเชื่อมโยงโครงข่าย)
และมีสินทรัพย์ทั้งหมดกว่า 195.0 พันล้านบาท โดยมีพนักงานประจำทั้งสิ้น 13,501 คน

ธุรกิจของบริษัท

บริษัทก่อตั้งขึ้นครั้งแรกในเดือนพฤศจิกายน 2533
ในฐานะผู้ให้บริการโทรศัพท์พื้นฐานภายใต้สัญญาร่วมการงานและร่วมลงทุนกับบริษัท ทีโอที จำกัด
(มหาชน) (“ทีโอที”)

ในปี 2536 บริษัทได้เปลี่ยนสถานะเป็นบริษัทมหาชน
และเข้าจดทะเบียนในตลาดหลักทรัพย์แห่งประเทศไทยในชื่อ บริษัท เทเลคอมเอเชีย คอร์ปอเรชั่น
จำกัด (มหาชน) ในเดือนธันวาคม 2536
มีชื่อย่อหลักทรัพย์ว่า “TA” ในเดือนเมษายน 2547
บริษัทได้มีการปรับเปลี่ยนภาพลักษณ์ภายใต้แบรนด์ทรู และได้เปลี่ยนชื่อเป็น บริษัท ทรู คอร์ปอเรชั่น
จำกัด (มหาชน) มีชื่อย่อหลักทรัพย์ว่า “TRUE”

นอกจากนี้บริษัทยังได้รับอนุญาตให้เปิดบริการเสริมต่างๆ เช่น
บริการโทรศัพท์สาธารณะและบริการอื่นๆ เพิ่มเติม โดยในปี 2542
บริษัทได้เปิดให้บริการโทรศัพท์พื้นฐานพกพา WE PCT และในปี 2544 บริษัท (ผ่านบริษัทย่อย)
ได้เปิดให้บริการโครงข่ายสื่อสารข้อมูลความเร็วสูง ซึ่งประกอบด้วยบริการ ADSL และบริการ
Cable Modem และในปี 2546 ได้เปิดให้บริการอินเทอร์เน็ตความเร็วสูงแบบไร้สายหรือบริการ
Wi-Fi ในปี 2550 บริษัทย่อยได้เปิดให้บริการโครงข่ายอินเทอร์เน็ตระหว่างประเทศ
และเปิดให้บริการโทรศัพท์ทางไกลระหว่างประเทศในปี 2551

ในเดือนตุลาคม 2544 บริษัทได้เข้าถือหุ้น ในบริษัท กรุงเทพอินเตอร์เทเลเทค จำกัด (มหาชน)
หรือ “BITCO” (ซึ่งเป็นบริษัทที่ถือหุ้นในบริษัท ทีเอ ออเร้นจ์ จำกัด) ในอัตราร้อยละ 41.1
ซึ่งนับเป็นการเริ่มเข้าสู่ธุรกิจโทรศัพท์เคลื่อนที่ ทั้งนี้ ทีเอ
ออเร้นจ์ได้เปิดให้บริการอย่างเต็มรูปแบบในเดือนมีนาคม 2545
และได้เปลี่ยนชื่อเป็น “ทรูมูฟ” เมื่อต้นปี 2549 บริษัทได้เพิ่มสัดส่วนการถือหุ้นใน BITCO
มากขึ้นตามลำดับ ณ วันที่ 31 ธันวาคม 2549 บริษัทมีสัดส่วนการถือหุ้นใน BITCO คิดเป็นร้อยละ
93.4 ต่อมาในเดือนธันวาคม 2550 เครือเจริญโภคภัณฑ์ (ซีพี) สนับสนุนธุรกิจทรูมูฟ
ผ่านวิธีการซื้อหุ้นเพิ่มทุนของ BITCO ทำให้สัดส่วนการถือหุ้นของบริษัทใน BITCO
ลดลงเป็นอัตราร้อยละ 75.3 ในขณะที่ซีพีมีสัดส่วนการถือหุ้นใน BITCO เพิ่มขึ้นเป็นอัตราร้อยละ
23.9

ในเดือนมกราคม 2549 บริษัทได้เข้าซื้อหุ้น ยูบีซี จาก MIH ทั้งหมด
และต่อมาได้ดำเนินการเข้าซื้อหุ้นสามัญจากรายย่อย (Tender Offer)
ทำให้บริษัทมีสัดส่วนการถือหุ้นทางอ้อมในยูบีซี ร้อยละ 91.8
ภายหลังการเข้าซื้อหุ้นจากผู้ถือหุ้นรายย่อย เสร็จสิ้นในเดือนมีนาคม 2549 ทั้งนี้ ยูบีซี
ได้เปลี่ยนชื่อเป็น ทรูวิชั่นส์ เมื่อต้นปี 2550

พัฒนาการสำคัญในปี 2551

กลุ่มทรู

 ในเดือนเมษายน ที่ประชุมสามัญผู้ถือหุ้นมีมติอนุมัติให้บริษัทซื้อหุ้นสามัญของ BITCO จำนวน 6
พันล้านหุ้น คืนทั้งหมดหรือบางส่วนจากเครือเจริญโภคภัณฑ์ ภายในเดือนมิถุนายน 2552
ในราคาหุ้นละ 0.59 บาท

 ในเดือนธันวาคม บริษัทเพิ่มทุนจำนวน 1.1 พันล้านบาทใน BITCO
และทำให้สัดส่วนการถือหุ้นของบริษัทเพิ่มขึ้นเป็นร้อยละ 77.2 หากบริษัทซื้อหุ้นจำนวนทั้งหมด 6
พันล้านหุ้นคืนจากซีพี สัดส่วนการถือหุ้นของบริษัทใน BITCO จะเพิ่มขึ้นเป็นอัตราร้อยละ 98.7

 ในเดือนพฤศจิกายน คณะกรรมการบริษัทได้อนุมัติแผนระดมทุนจำนวน 19.5 พันล้านบาท โดยการ
ออกหุ้นสามัญใหม่เสนอขายต่อผู้ถือหุ้นเดิม และต่อมาได้รับมติอนุมัติจากที่ประชุมวิสามัญผู้ถือหุ้น
ครั้งที่ 1/2551 ในวันที่ 19 ธันวาคม 2551 ทั้งนี้ในการระดมทุนรอบแรกในเดือนมกราคม ปี 2552
ทรู
ได้รับชำระค่าหุ้นเพิ่มทุนประมาณ 6.4 พันล้านบาท
ซึ่งจะช่วยสร้างความแข็งแกร่งทางการเงินให้กับบริษัท รวมทั้ง เปิดโอกาสในการขยายธุรกิจใหม่ ๆ
เช่น เทคโนโลยี 3G นอกจากนี้ ยังมีส่วนในการเตรียมความพร้อม
เพื่อรับมือกับภาวะเศรษฐกิจที่ชะลอตัวลงอีกด้วย

ทรูออนไลน์

 เปิดตัว hi-speed Internet SUPER Package 2 Mbps
ยกระดับมาตรฐานบริการบรอดแบนด์ของไทย โดยเพิ่มความเร็วเป็น 2 Mbps

 ทรูร่วมกับกรุงเทพมหานครจัดโครงการ “Green Bangkok Wi-Fi” ให้คนกรุงเทพฯ
ท่องโลกการเรียนรู้ออนไลน์ผ่านอินเทอร์เน็ตไร้สาย Wi-Fi กว่า 15,000 จุดทั่วกรุงเทพฯ

 ทรู ติดตั้งเครือข่าย Wi-Fi by TrueMove ให้กับโรงพยาบาลสมิติเวช เพื่อก้าวสู่
“Connected Hospital” ยกระดับบริการการแพทย์ด้วยเทคโนโลยีล้ำสมัย

 ทรูเปิดบริการโทรศัพท์ทางไกลระหว่างประเทศผ่านหมายเลข “006” อย่างเต็มรูปแบบ

 เน็ตทอล์ค บาย ทรู เปิดตัวบริการโทรศัพท์ระหว่างประเทศผ่าน VoIP เพิ่มความสะดวกสบาย
โทรข้ามประเทศแบบประหยัดได้โดยไม่ต้องมีอินเทอร์เน็ต และบริการเน็ตทอล์ค นัมเบอร์
บริการเน็ตทอล์คแบบรายเดือนพร้อมหมายเลขส่วนตัว

 ทรู อินเทอร์เน็ต เกตเวย์ เพิ่มประสิทธิภาพด้วยการขยายชุมสายยุโรปที่ประเทศอังกฤษ
ตามด้วยชุมสายเอเชียที่ฮ่องกง ส่งผลให้ประสิทธิภาพการเชื่อมต่อเกตเวย์ของลูกค้า ISP
ไทยสู่ยุโรป และเอเชียมีคุณภาพสูงขึ้น

 ทรูไอพีทีวี ปรับโฉมใหม่ เพิ่มบริการคาราโอเกะออนดีมานด์ ส่งตรงถึงบ้าน
พร้อมช่องรายการสาระบันเทิงชั้นนำจากทั่วโลก

ทรูมูฟ

 เปิดนวัตกรรมล่าสุดด้วยคอนเวอร์เจนซ์โมบายล์อินเทอร์เน็ตครั้งแรกในไทย เชื่อมโยง 3
เทคโนโลยี Wi-Fi / EDGE / GPRS ให้เล่นไม่จำกัดเวลา ผ่านเครือข่าย Wi-Fi
ที่ครอบคลุมพื้นที่กว่า 16,000 จุดทั่วประเทศ

 โปรโมชั่น “โทรฟรียกก๊วน ตลอดวันยันเที่ยงคืน” ที่ได้เปิดตัวไปในช่วงกลางปี
ประสบความสำเร็จ
ทำให้ทรูมูฟสามารถเพิ่มปริมาณการโทรภายในโครงข่ายและลดค่าใช้จ่ายด้าน IC

 เปิดตัว “เกมซิม” สำหรับผู้ชื่นชอบเกมออนไลน์ นอกจากนี้ยังเปิดตัว “ทรูวิชั่นส์ซิม” และ
“ทัชซิม” เพื่อใช้โหวตในรายการ ทรู อะคาเดมี แฟนเทเชีย ซีซั่นส์ 5 และ “ซิมอินเตอร์”
ซิมทรูมูฟแบบเติมเงินราคาประหยัดสำหรับโทรทางไกลต่างประเทศ

 เปิดตัว “ทรูมูฟ สแควร์” สยามสแควร์ ซอย 2 ไลฟ์สไตล์ช้อปแห่งแรกภายใต้แบรนด์ทรูมูฟ
นำเสนอ
โมบายไลฟ์สไตล์ผ่านเทคโนโลยี RFID หรือทัชซิม

 ทรูมูฟ เปิดช่องทางชำระเงินรูปแบบใหม่สำหรับลูกค้ารายเดือน บริการโทรจ่ายบิลด้วยบัตรเครดิต
“Call to Pay by Credit Card” ผ่านระบบ IVR

 เปิดตัว “Plus Phone” นวัตกรรมสมบูรณ์แบบที่รวม 2 ระบบทั้งโทรศัพท์เคลื่อนที่ทรูมูฟ
และโทรศัพท์พื้นฐานวีพีซีทีเข้าไว้ด้วยกัน

 เปิดตัว “แบล็คเบอร์รี่ โบลด์”
โทรศัพท์มือถือรุ่นแรกของแบล็คเบอรี่ที่ใช้งานภาษาไทยได้หลากหลายฟังก์ชั่น
พร้อมสื่อสารผ่านเทคโนโลยี 3G, Wi-Fi, EDGE และ GPRS

 ทรูมูฟ จับมือ ไทยแอร์เอเชีย ขยายช่องทางการจำหน่าย “ซิมอินเตอร์”
ทรูมูฟแบบเติมเงินสำหรับ
โทรทางไกลต่างประเทศ จำหน่ายบนเครื่องของสายการบินไทยแอร์เอเชียทั้งขาเข้าและขาออกใน
ทุกเส้นทางบินทั้งในและต่างประเทศ

 ทรูมูฟร่วมมือกับไปรษณีย์ไทยในแคมเปญ “บุรุษไปรษณีย์ยินดีเติมเงินทรูมูฟ” เพื่อเพิ่มช่องทาง
การเติมเงินที่สามารถเข้าถึงลูกค้าทรูมูฟทุกครัวเรือนทั่วประเทศ

 ทรูมูฟเข้าร่วมเป็นสมาชิกกลุ่มคอนเน็กซัส โมบายล์ (Conexus Mobile Alliance)
ซึ่งเป็นหนึ่งในเครือข่าย
ผู้ให้บริการโทรศัพท์เคลื่อนที่รายใหญ่ที่สุดในภูมิภาคเอเชียแปซิฟิก เพื่อผลักดันให้บริการโรมมิ่ง
ข้อมูลมีการใช้งานอย่างแพร่หลายทั้งในกลุ่มผู้ใช้บริการทั่วไป และภาคธุรกิจทั่วภูมิภาคเอเชียแปซิฟิก

 ทรูมูฟบรรลุข้อตกลงกับ Apple เพื่อนำเข้า iPhone 3G ในประเทศไทย ในเดือนมกราคม
2552

ทรูวิชั่นส์

 เปิดให้บริการ 2 ช่องรายการใหม่ในปี 2551 ซึ่งประกอบด้วยช่อง Hay Ha และช่อง True
Asian Series โดยเป็นช่องรายการที่ผลิตขึ้นเอง อีกทั้งยังเปิดให้บริการช่องข่าว TNN
อย่างเป็นทางการ ปัจจุบัน
5 ช่องรายการยอดนิยมสูงของทรูวิชั่นส์เป็นรายการที่ผลิตขึ้นเอง และอีก 6 ช่องรายการที่ผลิตเอง
ยังติด 10 อันดับช่องรายการยอดนิยมของทรูวิชั่นส์อีกด้วย

 โปรโมชั่นใหม่จานแดงขายขาด DStv ของทรูวิชั่นส์ ให้ดูทรูวิชั่นส์ฟรี 32 ช่อง
โดยไม่ต้องจ่ายรายเดือน สำหรับผู้ใช้บริการที่เติมเงินทรูมูฟ ทุกเดือนสามารถดูทรูวิชั่นส์เพิ่มได้อีก 7
ช่อง

 ทรูวิชั่นส์เปิดตัวบริการใหม่ TrueVisions PVR
กล่องรับสัญญาณรุ่นใหม่ที่มีฮาร์ดิกส์ซึ่งมีความจุสูงถึง 160 กิกะไบต์ ครั้งแรกในประเทศไทย
ให้สมาชิกสามารถสนุกกับการบันทึกรายการได้นานกว่า 140 ชั่วโมง

 ทรูวิชั่นส์ซิม ซิมพิเศษที่เชื่อมโยงบริการต่างๆ ของทรูวิชั่นส์ ผ่านเครือข่ายมือถือทรูมูฟ
สำหรับสมาชิกทั้งแพลทินัม และโกลด์ แพ็คเกจ (ระบบดิจิตอล)
ให้ได้รับความสะดวกในการรับรู้ข้อมูลข่าวสาร
การบริการ และสิทธิพิเศษต่างๆ มากมาย

ทรูมันนี่

 เปิดตัวทัชซิม (Touch SIM) ซิมอัจฉริยะบนโทรศัพท์เคลื่อนที่ทรูมูฟเป็นรายแรกของโลก
ผ่านบริการ
ทรูมันนี่ ด้วยพัฒนาการเทคโนโลยี RFID
ซึ่งสามารถทำธุรกรรมทั้งทางการเงินและการบันทึกข้อมูลส่วนตัวบนมือถือ

 เปิดบริการ WeBooking บริการจองจ่ายครบวงจร สำหรับลูกค้าของกลุ่มทรู
ทั้งจองบัตรคอนเสิร์ต การแสดง ท่องเที่ยวและที่พัก และอื่นๆ

ทรูไลฟ์

 พอร์ทัลชุมชนออนไลน์ของทรูไลฟ์ Truelife.com ได้รับความนิยมเพิ่มขึ้นอย่างต่อเนื่อง
โดยมีจำนวน
ผู้เข้าชมเฉลี่ย 1,065,000 รายต่อเดือน ในขณะที่อีคอมเมิร์ซพอร์ทัล weloveshopping.com
เติบโตต่อเนื่อง มีร้านค้าออนไลน์กว่า 150,000 ร้านและสินค้าบริการมากกว่า 2 ล้านรายการ

 ทรู ดิจิตอล เอ็นเตอร์เทนเม้นท์ เปิดตัวเกมออนไลน์ยอดนิยม Hip Street, Kart Rider
และ FIFA Online 2

 เอ็นซี ทรู เปิดตัว 2 เว็บไซต์ใหม่ www.playsmart.in.th
(ศูนย์รวมสาระและความบันเทิงด้านเกม เพื่อส่งเสริมให้เล่นเกมอย่างถูกต้องและปลอดภัย) และ
www.hitsplay.com พอร์ทัลเกมที่เล่นได้ตามอัธยาศัย (casual game portal)
นอกจากนี้ยังเปิดตัวเกมใหม่ Crazy Mon Racing เกมแข่งรถออนไลน์ และประกาศเปิดตัว
Point Blank เกมออนไลน์แนว First Person Shooting Online ซึ่งจะเริ่มให้บริการในปี
2552

 เปิดตัวเว็บไซต์ http://schoolbus.truelife.com
บริการด้านคอนเทนท์เพื่อเด็กในวัยเรียน พร้อมบริการ
ติวเตอร์ออนไลน์ นอกจากนี้ยังเปิดตัวทรูคลิกไลฟ์ Trueclicklife
หลักสูตรการสอนคอมพิวเตอร์แนวใหม่สำหรับเด็กระดับอนุบาลถึงประถมศึกษา โดยบริษัท บีบอยด์ ซีจี
จำกัด ซึ่งเป็นบริษัทย่อยของกลุ่มทรู

 ช่องเกม Gsquare ร่วมกับฟิวเจอร์ เกมเมอร์ จัดงาน Bangkok Interactive Game
Festival 2008 (BIG Festival 2008) งานมหกรรมเกมที่ยิ่งใหญ่ระดับชาติ ครั้งแรกในไทย

รางวัลที่ได้รับในปี 2551

 ช่องรายการ Gsquare ทางทรูวิชั่นส์ ช่องเกมแห่งแรกของไทย ได้รับพระราชทาน
รางวัลเทพทอง ครั้งที่ 9 ในสาขาวิทยุโทรทัศน์ ประเภทองค์กรดีเด่นประจำปี 2550
จากสมาคมนักวิทยุและโทรทัศน์
แห่งประเทศไทยในพระบรมราชูปถัมภ์

 บริษัท ไวร์เออ แอนด์ ไวร์เลส จำกัด บริษัทในกลุ่มทรูได้รับ รางวัลอาคารนอกข่ายควบคุมดีเด่น
และรางวัลผู้ปฏิบัติการด้านพลังงานในอาคารนอกข่ายควบคุมดีเด่น ในงาน Thailand Energy
Award 2008 ในฐานะบริษัทที่โดดเด่นด้านอนุรักษ์พลังงานและการพัฒนาพลังงานทดแทน

 ผลการจัดอันดับ 200 บริษัทเอเชียที่น่าชื่นชมมากที่สุด โดย หนังสือพิมพ์วอลล์สตรีท เจอร์นัล
เอเชีย ทรูได้รับรางวัล “บริษัทยอดเยี่ยมเชิงนวัตกรรม”
และเป็นบริษัทที่ได้รับความเชื่อถือสูงสุดในลำดับที่ 7 ของประเทศไทย
จากการสำรวจความคิดเห็นของบรรดาผู้บริหารและผู้เชี่ยวชาญกว่า 2,500 รายทั่วเอเชีย

 โฆษณาชุด "ปาติหาน" รับรางวัลชนะเลิศ "โฆษณาโทรทัศน์ดีเด่น" ประเภทบริการเพื่อผู้บริโภค
จากสำนักงานคณะกรรมการคุ้มครองผู้บริโภค

 ทรูวิชั่นส์รับโล่ประกาศเกียรติคุณ สื่อมวลชนที่สนับสนุนการคุ้มครองผู้บริโภค
จากสำนักงานคณะกรรมการคุ้มครองผู้บริโภค

 โครงการ “Let Them See Love” ของทรูได้รับ Gold Award
สาขากิจกรรมส่งเสริมการตลาด จากงานประกวดโฆษณา Adman Awards & Symposium 2008
ครั้งที่ 5 ซึ่งจัดโดยสมาคมโฆษณาธุรกิจแห่งประเทศไทย

 ทรู (สำนักงานใหญ่ ชุมสายโทรศัพท์หลัก ลาดหญ้าและทุ่งสองห้อง) ทรูพรอพเพอร์ตี้ส์และทรูวิชั่นส์
รับรางวัลสถานประกอบกิจการดีเด่นด้านความปลอดภัยระดับประเทศ
จากกรมสวัสดิการและคุ้มครองแรงงาน กระทรวงแรงงาน
โดยชุมสายโทรศัพท์หลักของทรูที่เพลินจิตและพระโขนง
ชุมสายโทรศัพท์เคลื่อนที่หลักของทรูมูฟที่บางรัก และบริษัทไวร์เออ แอนด์ ไวร์เลส
ได้รับรางวัลเดียวกันในระดับจังหวัด
ในขณะเดียวกันชุมสายโทรศัพท์เคลื่อนที่หลักของทรูมูฟที่ถนนเพชรบุรีตัดใหม่ได้รับรางวัลชมเชย
ในระดับจังหวัด

 ทรูทัช รับรางวัลรองชนะเลิศ ประเภท The Best Outsourcing Partnership จากการประกวด 2008 Top Ranking Performers in the Contact Center Industry ในระดับภูมิภาคเอเชียแปซิฟิก ณ นครซิดนีย์ ประเทศออสเตรเลีย 

 บริการทัชซิมจากทรูมันนี่รับ รางวัลนวัตกรรมแห่งชาติ ประจำปี 2551 รองชนะเลิศอันดับ 2
ด้านเศรษฐกิจ จากสำนักงานนวัตกรรมแห่งชาติ กระทรวงวิทยาศาสตร์และเทคโนโลยี

 TrueMove Assistant 2222 รับรางวัลรองชนะเลิศอันดับ 2
ศูนย์บริการทางโทรศัพท์ยอดเยี่ยม (ภายในองค์กร) ขนาดมากกว่า 50 ที่นั่ง จากงาน Thailand
National Call Center Awards 2008
ซึ่งจัดโดยสมาคมอุตสาหกรรมการบริการลูกค้าทางโทรศัพท์ (The Call Center Industry
Association of Thailand - CCIA)

 TrueMove Assistant 2222 รับรางวัล ศูนย์บริการทางโทรศัพท์ยอดเยี่ยม (ประเทศไทย)
ประจำปี 2551 จาก The Asia Pacific Contact Center Association Leaders
(APCCAL)

 ทรู อินเทอร์เน็ต ดาต้า เซ็นเตอร์ ได้รับมาตรฐาน ISO/IEC 20000
(มาตรฐานการบริหารจัดการระบบ
สารสนเทศ) และได้รับมาตรฐาน ISO/IEC 27001:2005
(มาตรฐานการจัดการความปลอดภัยข้อมูล) เป็นรายแรกในประเทศไทย

ภาพรวมการประกอบธุรกิจของบริษัท บริษัทย่อย กิจการร่วมค้า และบริษัทร่วม

กลุ่มทรูรายงานผลประกอบการด้านการเงินโดยแบ่งออกเป็น 3 กลุ่มธุรกิจ คือ ทรูมูฟ ทรูออนไลน์
และทรูวิชั่นส์ โดยผลประกอบการด้านการเงินของทรูมันนี่และทรูไลฟ์ ถือเป็นส่วนหนึ่งของทรูออนไลน์

1. ทรูออนไลน์ ประกอบด้วย บริษัทและบริษัทย่อยที่ยังคงมีกิจกรรมทางธุรกิจ 26 บริษัท
กิจการร่วมค้า 4 บริษัท และ บริษัทร่วม 1 บริษัท

2. ทรูมูฟ ประกอบด้วย บริษัทย่อยที่ยังคงมีกิจกรรมทางธุรกิจ 5 บริษัท

3. ทรูวิชั่นส์ ประกอบด้วย บริษัทย่อยที่ยังคงมีกิจกรรมทางธุรกิจ 6 บริษัท และ บริษัทร่วม 1 บริษัท

[]

[]